ΓΡΑΠΤΗ ΕΡΩΤΗΣΗ E-2249/97 υποβολή: Luigi Caligaris (ELDR) προς την Επιτροπή (2 Iουλίου 1997)

Θέμα: Σύστημα άμεσων διαπραγματεύσεων μεταξύ εταιρειών πετρελαιοειδών και διαχειριστών εγκαταστάσεων διανομής υγρών καυσίμων αποκλειστικής προμήθειας, στην Ιταλία

Οι εταιρείες πετρελαιοειδών έχουν διαμορφώσει μονομερείς οικονομικές συμφωνίες (άμεση διαπραγμάτευση), σχεδόν πανομοιότυπες μεταξύ τους, οι οποίες θα πρέπει να εφαρμόζονται στις ετήσιες διαπραγματεύσεις με τους διαχειριστές εγκαταστάσεων διανομής υγρών καυσίμων αποκλειστικής προμήθειας υγρών καυσίμων και άλλων μη πετρελαιοειδών («non oil») προϊόντων.

Το ζήτημα της νομιμότητας του συστήματος αυτού έχει ήδη αχθεί ενώπιον της αρμόδιας αρχής για τον ανταγωνισμό και την αγορά, τόσο της κοινοτικής όσο και της εθνικής, με βάση τον κοινοτικό κανονισμό αριθ. 1984/83 ((ΕΕ L 173 της 30.6.1983, σελ. 1. )) της 22.6.1983 και τον ιταλικό νόμο 287/90 της 10.10.1990

1. Μπορεί να αναφέρει η Επιτροπή εάν η τακτική των εταιρειών πετρελαιοειδών, καθώς και οι επιμέρους ρήτρες των άμεσων διαπραγματεύσεων μεταξύ εταιρειών πετρελαιοειδών και διαχειριστών, είναι σύμφωνες με το δίκαιο του ανταγωνισμού;

2. Μπορεί να αναφέρει η Επιτροπή εάν οι ρήτρες σχετικά με τα λεγόμενα προϊόντα «non oil» συμβιβάζονται με το κοινοτικό δίκαιο;

Απάντηση του κ. Van Miert εξ ονόματος της Επιτροπής (4 Σεπτεμβρίου 1997)

Στην Επιτροπή υποβλήθηκε καταγγελία σχετικά με τις συμβάσεις που συνάφθηκαν στην Ιταλία μεταξύ των εταιρειών πετρελαιοειδών και των διαχειριστών εγκαταστάσεων διανομής υγρών καυσίμων.

Συνήθως η Επιτροπή προβαίνει σε προκαταρκτική εξέταση υποβληθείσας καταγγελίας πριν αποφανθεί σχετικά με τη συνέχεια που προτίθεται να δώσει στην καταγγελία αυτή.

Κατά την εν λόγω εξέταση, η Επιτροπή λαμβάνει υπόψη το κοινοτικό συμφέρον της εκάστοτε περίπτωσης που διερευνά, καθώς και το ενδεχόμενο ύπαρξης εναλλακτικών λύσεων για τους καταγγέλλοντες.

Στη συγκεκριμένη περίπτωση, η Επιτροπή προέβη σε προσεκτική εξέταση της καταγγελίας και διοργάνωσε στις Βρυξέλλες συνεδρίαση στην οποία κλήθηκαν να λάβουν μέρος οι καταγγέλλοντες και να εκθέσουν τα περιστατικά της υπόθεσής τους. Μετά την εξέταση αυτή, η Επιτροπή διαπιστώνει ότι οι εν λόγω συμφωνίες έχουν επιπτώσεις κυρίως στην Ιταλία και ότι η συμφωνία τους με το κοινοτικό δίκαιο πρέπει να εξεταστεί βάσει του σχετικού κανονισμού ((Κανονισμός (ΕΚ) αριθ. 1984/83 της Επιτροπής της 22ας Ιουνίου 1983 σχετικά με την εφαρμογή του άρθρου 85, παράγραφος 3 της Συνθήκης σε κατηγορίες συμφωνιών αποκλειστικής προμήθειας - ΕΕ L 173 της 30.6.1983 (διορθωτικό στην ΕΕ L 79 της 23.3.1984). )).

Η Επιτροπή έστειλε επιστολή στους καταγγέλλοντες στις 23 Δεκεμβρίου 1996 με την οποία τους καλούσε να της διαβιβάσουν τις παρατηρήσεις τους σχετικά με την προκαταρκτική της θέση η οποία συνοψίζεται παρακάτω:

Η Επιτροπή υπενθύμισε στους καταγγέλλοντες ότι τα εθνικά δικαστήρια είναι αρμόδια για την εξέταση των συμφωνιών στο πλαίσιο του άρθρου 85, παράγραφος 1 της συνθήκης ΕΚ και του κανονισμού απαλλαγής κατά κατηγορία (ΕΟΚ) αριθ. 1984/83. Σε ενδεχόμενη περίπτωση, ο εθνικός δικαστής μπορεί να κηρύξει άκυρες τις συμφωνίες που προβλέπονται από το άρθρο 85, παράγραφος 2 της συνθήκης ΕΚ.

Η Επιτροπή τόνισε στους καταγγέλλοντες ότι θεωρεί ότι η καταγγελία δεν παρουσιάζει επαρκές κοινοτικό ενδιαφέρον το οποίο να αιτιολογεί την παρέμβασή της.

Επιπλέον, η Επιτροπή παρατηρεί ότι μόνο ο εθνικός δικαστής μπορεί να επιδικάσει στους καταγγέλλοντες τυχόν αποζημιώσεις για την αντιστάθμιση των ζημιών που υπέστησαν λόγω της εφαρμογής των υπό εξέταση συμβάσεων.

Τέλος, η Επιτροπή σημειώνει ότι η ύπαρξη κανονισμού απαλλαγής κατά κατηγορίες, ο οποίος καλύπτει τις εν λόγω συμφωνίες, μπορεί να θεωρηθεί ως επαρκής λόγος για τη μη εξέταση καταγγελίας, στο βαθμό που η ίδια η ύπαρξη ενός κανονισμού απαλλαγής αποσκοπεί στον περιορισμό των κοινοποιούμενων περιπτώσεων και των εξεταζόμενων μεμονωμένων υποθέσεων που αφορούν συμβάσεις του εν λόγω τομέα. Εξάλλου, τέτοιου είδους κανονισμός απαλλαγής διευκολύνει την εφαρμογή της νομοθεσίας περί ανταγωνισμού εκ μέρους του εθνικού δικαστή.

Σύμφωνα με την πολιτική που ακολουθεί στον τομέα αυτό, η Επιτροπή δεν προέβη σε εμπεριστατωμένη εξέταση των εν λόγω συμφωνιών ώστε, μεταξύ άλλων, να μην προδικάσει τη θέση που θα κληθούν ενδεχομένως να λάβουν τα εθνικά δικαστήρια.